Irak / Salah al-Din, onko Al-Samaraji-heimolla (tunnetaan myös: Al-Brnuqi) ollut yhteyttä Islamilaiseen valtioon (ISIS) tai muihin äärijärjestöihin?

Iraq/ Salah al-Din, has there been a connection between the Al-Samaraji tribe and the Islamic State (ISIS) or other extremist organisations?

**Kysymykset**

1. Mikä on ainakin Salah al-Dinissa vaikuttavan Al-Samaraji (Al-Brnuqi) heimon suhde Islamilaiseen valtioon (ISIS/ISIL) tai muihin äärijärjestöihin? Miten Irakin valtio, shiiamilitiat tai muut heimot suhtautuvat Al-Samaraji -heimoon?
2. Vaikuttaako tai vaikuttiko klaani/heimo Salah al-Dinissä, Samarran piirikunnassa Mutaibijan/Mtaibijan kaupungissa/kylässä?

***Questions***

1. Has there been a connection between the Al-Samaraji tribe in Salah al-Din and the Islamic State (ISIS) or other extremist organisations? What is the attitude of the Iraqi State, Shia militias or other tribes towards the Al-Samaraji tribe?
2. Has the Al-Samaraji tribe been influential in the Mutaibiya area of Salah al-Din?

**1. Mikä on ainakin Salah al-Dinissa vaikuttavan Al-Samaraji (Al-Brnuqi) heimon suhde Islamilaiseen valtioon (ISIS/ISIL) tai muihin äärijärjestöihin?** **Miten Irakin valtio, shiiamilitiat tai muut heimot suhtautuvat Al-Samaraji -heimoon?**

Tutkija Sam G. Stolzoffin Irakin heimoraportin (2009) mukaan Samarain[[1]](#footnote-1) heimokonfederaatio eli laaja heimoliittymä[[2]](#footnote-2) (tästedes Samarai-heimo) väittää polveutuvansa profeetta Muhammadista. Samarai-heimoa pidetään eräänlaisena heimojen aatelina, ja sen jäsenten koetaan olevan hashemiitteja eli profeetan jälkeläisiä. Samarai-heimoon kuuluu Stolzoffin mukaan 60 alaheimoa.[[3]](#footnote-3) Kun uutisissa mainitaan Samarai-heimo, välttämättä ei ole selvää, tarkoitetaanko laajempaa heimoa tai jotain sen alaheimoa. Samarai-heimon alue on merkitty YK:n Humanitaaristen asioiden keskuksen (HIC[[4]](#footnote-4)) vuonna 2003 julkaisemaan Irakin heimokarttaan.[[5]](#footnote-5) Alue sijoittuu HIC:n julkaiseman Irakin piirikuntakartan mukaan suurin piirtein Salah al-Dinin läänin Baijin, Samarran ja Tikritin piirikuntiin.[[6]](#footnote-6)

Al-Brnuqi -nimestä ei löytynyt tässä vaiheessa tietoa.

* Samarralaisten ja Samarai-heimon tilanteesta Saddam Husseinin aikana (–2003)

Irakia pitkään tutkineen tri Adam Garfinklen raportissa kerrotaan, että Irakin Samarran kaupunki[[7]](#footnote-7) oli maakuntakeskus aina Osmanien valtakunnan ajoista lähtien, mutta Baath-puolueen tultua valtaan Saddam Hussein siirsi vallan keskuksen Samarrasta kotialueelleen Tikritin kaupunkiin[[8]](#footnote-8). Tämän seurauksena Samarra menetti paljon työpaikkoja ja varoja, ja muutos herätti Garfinklen mukaan paljon ”pahaa verta” samarralaisten[[9]](#footnote-9) ja tikritiläisten välillä. Tikritiläisille jotka olivat olleet aikanaan merkittävässä asemassa Irakin hallituksessa ja armeijassa, oli muodostunut ristiriitainen suhde samarralaisiin. Saddam Hussein nimitti joitakin sunnalaisia serkkujaan kenraaleiksi ja Baath-puolueen virkailijoiksi, ja toisaalta ajoittain vangitsi ja ammutti valikoituja heimon jäseniä. Hän teki näin pitääkseen potentiaaliset vastustajansa varpaillaan. Garfinklen mukaan Samarai-heimon päälliköiden tyttäriä raiskattiin, jos heimopäällikkö oli rikkonut sääntöjä tai Saddam Hussein koki tämän tehneen niin.[[10]](#footnote-10)

Sydney Morning Heraldin artikkelissa (1998) kerrotaan että Samarai-heimon, joka omisti maita Irakin presidentti Saddam Husseinin kotialueen Tikritin lähellä, jäseniä kuului Husseinin hallinnon turvallisuusapparaattiin. Turvallisuusjoukot teloittivat eräässä tapauksessa 13 Samarai-heimon jäsentä. Yksi heistä oli senioritason turvallisuushenkilö, jota syytettiin Husseinin loukkaamisesta. Surmatun turvallisuushenkilön poika pakeni maasta, koska hän pelkäsi joutuvansa itsekin teloitetuksi. Artikkelin mukaan Samarai-heimo oli aikaisemmin ollut tärkeä ratas Irakin hallinnassa, mutta heimo oli joutunut epäsuosioon vainoharhaisuuden ja epäluulon levitessä Bagdadissa.[[11]](#footnote-11)

Syksyllä 2002 Austin American-Statesman -lehden toimittaja Larry Kaplow kirjoitti kokemuksistaan Irakista. Hän oli tavannut Bagdadissa muun muassa tekstiilien maahantuojan Maan Samarain, jonka mukaan hänen Samarai-heimonsa oli auttanut estämään anarkian leviämistä Persianlahden sodan (1990–1991) jälkeen, kun Saddam Husseinin armeija oli hajaannuksen tilassa ja useissa kaupungissa oli kapinoita. Liikemies uhosi, että Samarai-heimo tarttuisi aseisiin ja torjuisi mahdolliset Yhdysvaltain hyökkäykset.[[12]](#footnote-12)

* Samarai-heimon suhteesta turvallisuusjoukkoihin, sunnikapinallisiin ja Irakin al-Qaidaan Saddam Husseinin diktatuurin jälkeen (2003-)

Yhdysvaltain joukkojen kaadettua Saddam Husseinin hallinnon Irakissa keväällä 2003 amerikkalaiset sotilaat etenivät Saddam Husseinin kotialueelle Tikritiin.[[13]](#footnote-13) Tutkija Adam Garfinkle kertoo, että kun tikritiläiset aloittivat kapinan miehitystä vastaan, samarralaiset epäröivät liittyä kapinaan. Tikritiläiset lavastivat tällöin tulitaistelun Samarran kaupungissa, ajatellen että Yhdysvaltain merijalkaväen sotilaat kostaisivat tämän samarralaisille, mikä taas yllyttäisi samarralaiset taistelemaan amerikkalaisia vastaan. Garfinklen mukaan näin kävikin.[[14]](#footnote-14)

Vuonna 2005 uutisoitiin, että monet Irakin kapinalliset vaikuttivat arvostavan laajaa sunnien islamististen uskonjohtajien verkostoa, joka vastusti Yhdysvaltojen läsnäoloa Irakissa ja vaati tammikuun 2005 vaalien boikotointia. Varsinkin muslimien uskonjohtajien yhdistyksen (MSA[[15]](#footnote-15)), jota johti suuren bagdadilaisen moskeijan johtaja Harith al-Dhari ja Bagdadin Abu Hanifan johtaja Shaykh Abd al-Salam al-Qubaysi, arvioitiin tukevan kapinallisia ja olevan heitä lähellä. MSA halusi toisaalta osoittaa vaikutusvaltaansa kapinallisiin nähden, ja oli suostutellut heidät vapauttamaan länsimaisia- ja muunmaalaisia panttivankeja. Tammikuun 2005 vaalien jälkeen jotkut etenkin Samarai-heimoon kuuluvat MSA:n uskonnolliset johtajat kehottivat sunneja osallistumaan Irakin uuden perustuslain valmisteluun ja liittymään turvallisuusjoukkoihin. Tätä maltillista kantaa vaikutti tukevan muun muassa sunnien islamistinen puolue IIP[[16]](#footnote-16). Muita maltillisia sunneja osallistui jo Irakin uuden hallituksen toimintaan.[[17]](#footnote-17)

Noin 700–1 000 ihmistä osoitti mieltään Samarrassa tammikuussa 2006 al-Qaidan väkivaltaisuuksia vastaan. Mielenosoituksen järjestivät sunnalaiset MSA-yhdistys ja IIP-puolue.[[18]](#footnote-18) Christian Science Monitor raportoi helmikuussa 2006, että monet irakilaiset vastustivat Irakin al-Qaidaa (AQI) ja sen johtajaa Abu Musab al-Zarqawia sekä terroristijärjestön ulkomaisia taistelijoita, AQIn syyllistyttyä merkittäviin väkivaltaisuuksiin siviilejä vastaan. Esimerkiksi eräs Samarai-heimon päällikkö[[19]](#footnote-19) oli uhonnut sunnalaisen puolustusministerin Saadoun Dulaymin avustajalle voivansa tuhota ”ulkomaalaiset” kotikaupungissaan kahdessa viikossa. Toisaalta taannoisen mielipidemittauksen mukaan 88 % sunniarabeista hyväksyi iskut amerikkalaisia joukkoja vastaan.[[20]](#footnote-20) Samarai-heimo oli pyytänyt aseita ja rahaa voidakseen puolustaa alueitaan Irakin al-Qaidaa vastaan. Puolustusministeri Dulaimi kuitenkin eväsi pyynnön ja vaati sen sijaan, että heimon jäsenet liittyisivät Irakin turvallisuusjoukkoihin.[[21]](#footnote-21)

BBC:n helmikuun 2006 artikkelissaan Samarran kaupungin suurimmaksi heimoksi mainitsema (Samarai-heimon alaheimo) Albu Baz ilmoitti, että kaupunki oli vakaa heimon ja sen seitsemän lähiheimon (Albu Nisan, Albu Abbas, Albu Badr ja muita)[[22]](#footnote-22) ajettua terroristit pois kaupungista. Albu Bazin heimon jäsen väitti, että Samarran asukkaat olivat valmiita tukemaan Anbarin läänin Ramadissa perustettua Irakin al-Qaidan vastaista heimokomiteaa.[[23]](#footnote-23)

* Samarai-heimon yhteyksistä ISISiin; heimon kohtelu myöhempinä vuosina

Kuten edellä on nähty, lukuisat Samarai-heimon ja sen alaheimojen jäsenet toimivat Irakin Al-Qaidaa vastaan. Toisaalta, kuten alle esimerkinomaisesti listatuista yksittäisistä tapahtumista selviää, Samarai-heimoon ja sen alaheimoihin ja/tai niihin kuuluviin henkilöihin voi kohdistua epäluuloa, koska jotkut ovat kuuluneet Baath-puolueeseen ja AQIin/ISISiin, Samarai-heimon asuttamilta alueilta on lähtöisin näiden terroristiryhmien taistelijoita, ja yksi Samarai-heimon jäsenistä eteni ISISin ylimmäksi johtajaksi. Myös oikeudenloukkauksia on tapahtunut Samarai-heimon jäseniä vastaan.

Terroristijärjestö ISIS valtasi suuren osan Keski-Irakista kesällä 2014. Ihmisoikeusjärjestö Alkarama kertoo, että Muqtada al-Sadrin alainen shiiamilitia Saraya al-Salam tunkeutui sähköministeriön virkamiehen Walid al-Darrajin taloon Samarrassa 2.10.2014 ja otti hänet kiinni tutkimuksia varten. Al-Darraji perheineen oli Samarrassa ISIS-konfliktia paossa Jazeeran alueelta. Kiinnioton yhteydessä hän katosi. Al-Darrajin heimon[[24]](#footnote-24) päällikkö kävi miehen perheen puolesta kysymässä Saraya al-Salam -militialta miehen kohtalosta ja olinpaikasta. Militian taistelijat uhkailivat heimopäällikköä ja tämän perhettä kostolla, jos he jatkaisivat asiaan liittyvää tiedustelua.[[25]](#footnote-25)

YK:n turvallisuusneuvosto kertoi 2016, että Irakin al-Qaidan ja sen seuraajan ISISin johtajana oli toiminut huhtikuusta 2010 lähtien Ibrahim Awwad Ibrahim Ali al-Badri al-Samarrai, alias Abu Bakr al-Husayni al-Baghdadi (Abu Bakr al-Baghdadi).[[26]](#footnote-26) Hän sai surmansa lokakuussa 2019 tehdyssä Yhdysvaltain armeijan operaatiossa.[[27]](#footnote-27) Albu Badri -heimo, johon Abu Bakr al-Baghdadi kuului[[28]](#footnote-28), on yksi Samarai-heimon alaheimoista.[[29]](#footnote-29) Samarran kaupungin tilanteesta vuonna 2019 artikkelin julkaissut The Century Foundationin tutkija Thanassis Cambanis totesi, että vaikka Samarra oli torjunut ISISin valtapyrkimykset, se oli Abu Bakr al-Baghdadin ja lukuisten al-Qaidan ja ISISin rivitaistelijoiden kotikaupunki.[[30]](#footnote-30)

Vuonna 2019 Al Arabiya -lehti haastatteli Rabah al-Badria tämän serkusta Abu Bakr al-Baghdadista, josta oli tullut tuli ISISin johtaja. Rabah al-Badri muisteli serkkunsa nuoruutta, jolloin hän ei vielä vaikuttanut ekstremistiseltä vaan tavalliselta ihmiseltä, ja miten hän myöhemmin lähti pakoon amerikkalaisten joukkojen etsiessä häntä ja katosi. Aikanaan hän ilmestyi julkisuuteen ISISin ”kalifina”. Rabah al-Badri kertoi myös, että Abu Bakr al-Baghdadi oli siirtänyt veljiensä perheitä ja muita sukulaisia, yhteensä noin 50 henkeä, salakuljettajien välityksellä Turkkiin ja Syyriaan.[[31]](#footnote-31)

ISIS hyökkäsi toukokuun 2020 alussa noin 20 km Samarran kaupungista pohjoiseen sijaitsevan Mukashifan alueelle. Useiden surmansa saaneiden henkilöiden joukossa oli varsinkin Samarai-heimon Albu Issa -alaheimon jäseniä. Alaheimon kerrottiin olleen riidoissa ISISin ja sen edeltäjien kanssa jo vuodesta 2007 lähtien. Tällöin heimon taistelijat olivat surmanneet joitakin al-Qaidan jäseniä.[[32]](#footnote-32)

Newlines Institute raportoi toukokuussa 2021, että shiiajohtaja Muqtada al-Sadriin liitoksissa oleva militia Saraya al-Salam[[33]](#footnote-33) vaati Samarran alueen raunioita hallinnoivalta Omar al-Badrilta itselleen viittä sataa maa-aluetta, rakentaakseen niille kaupunginosan joukoilleen. Al-Badri piti tätä yrityksenä muuttaa alueen demografiaa ja kieltäytyi vaatimuksesta, kertoen että alueet arkeologisesti merkittäviä ja että niitä ei voi jakaa. Sen sijaan hän tarjosi militialle rahaa, jotta sen taistelijat voisivat ostaa maata kotialueellaan Etelä-Irakissa.[[34]](#footnote-34)

Tiedustelualan konsulttiyrityksen (Treadstone 71) sivuilla kerrotaan elokuussa 2021 Samarra TV:n hakkeroinnista, jonka seurauksena sen sivuille voitiin lähettää nimettömiä viestejä. Yhdessä viestissä nimimerkki ”Sheba 24” haukkui Samarra TV:tä sekä sen omistajaa ja ”Samarai-heimon johtajaa” Faisal al-Samarraita, väittäen että tämä ”epämoraalinen” heimo oli tuottanut ”vain murhaajia”, ja kuvaillen Samarra TV:tä ”Lokakuun käärmeen” eli Raghadin[[35]](#footnote-35) hännäksi. Viestissä syytetään Samarra TV:tä myös liitoksista ”baathilaisiin kaadereihin”.[[36]](#footnote-36)

**2. Vaikuttaako tai vaikuttiko klaani/heimo Salah al-Dinissä, Samarran piirikunnassa Mutaibijan/Mtaibijan kaupungissa/kylässä?**

Roayahnews.comin artikkelin (2018) mukaan Mutaibija on noin 50 km Samarrasta itään Azim-joen rannalla sijaitseva soinen ja metsittynyt, vaikeakulkuinen alue. Alueella on myös mäkiä, joihin aluetta tukikohtanaan pitävä ISIS on rakentanut tunneliverkostoja, sekä kulkureittejä, jotka johtavat Hamrinin vuorille[[37]](#footnote-37). Alueella olisi artikkelin mukaan myös Mutaibija-niminen kylä. ISIS tekee alueelta käsin rajoitettuja iskuja Samarraan sekä Kirkukin ja Diyalan lääneihin. Turvallisuusjoukot eivät voineet liikkua Mutaibijassa autoilla eivätkä he pystyneet kontrolloimaan aluetta. Mutaibijasta käsin ISISin taistelijat ovat muun muassa pystyneet hankaloittamaan liikkumista Samarran kaakkoispuoleisilla teillä.[[38]](#footnote-38)

Diyaruna-lehden artikkelissa kerrottiin turvallisuusjoukkojen operaatiosta Salah al-Dinin ja Diyalan läänien välisen rajan tienoilla sijaitsevan Mutaibijan alueelle marraskuussa 2019. Samarran pormestari Mahmoud Khalaf kuvaili Mutaibijan maantiedettä kompleksiseksi karun maaperän, tiiviin kasvillisuuden ja soiden vuoksi. Hänen mukaansa ISISin ”jäänteet” pystyivät piilottelemaan alueella siten, ettei heitä havaittu myöskään ilmatiedustelulla. Pormestarin mukaan Mutaibijan alue olisi ollut asumaton.[[39]](#footnote-39)

Tässä vaiheessa käytössä olleista lähteistä ei löytynyt tarkempaa tietoa Mutaibijan kylästä, sen mahdollisista asukkaista tai siitä, vaikuttaako Samarain heimo Mutaibijan alueella. Tuntuu kuitenkin todennäköiseltä, että tämän laajan, muun muassa Samarran piirikuntaan keskittyvän heimon jäseniä olisi myös Samarran kaupungin lähialueella sijaitsevassa Mutaibijassa, mikäli alueella on ylipäätään asujaimistoa.

## Lähteet

Albawaba 25.1.2006. *Nearly 1,000 Iraqis demonstrate against Al Qaeda*. <https://www.albawaba.com/news/nearly-1000-iraqis-demonstrate-against-al-qaeda> (käyty 17.1.2023)

AP News/ Miller, Zeke, Riechmann, Deb & Burns, Robert 27.10.2019. *Trump says US forces cornered IS leader in dead-end tunnel*. <https://apnews.com/article/donald-trump-syria-ap-top-news-international-news-abu-bakr-al-baghdadi-2c2c48e64f934d329c72a7af3dc284b1> (käyty 4.1.2023)

Austin American-Statesman/ Kaplow, Larry 14.10.2002. *Beneath modern trappings, tribal traditions are Iraq's bedrock*. Saatavilla: Factiva-uutistietokannassa [edellyttää kirjautumista] (käyty 2.1.2023)

BBC

11.11.2019. *Al-Arabiya TV interviews IS leader's lieutenants*. Saatavilla: Factiva-uutistietokannassa [edellyttää kirjautumista] (käyty 4.1.2023)

26.1.2006. *Iraq's Sunni tribes fight to expel Al-Zarqawi supporters - London paper*. Saatavilla: Factiva-uutistietokannassa [edellyttää kirjautumista] (käyty 4.1.2023)

The Century Foundation/ Thanassis Cambanis 2.5.2019. *Social Engineering in Samarra. An Iraqi Shia Militia Experiments with Nationalism in a Sunni City*. <https://tcf.org/content/report/social-engineering-samarra/?agreed=1> (käyty 16.1.2023)

The Christian Science Monitor/ Levinson, Charles 6.2.2006. *Sunni tribes turn against jihadis*. <https://www.csmonitor.com/2006/0206/p01s01-woiq.html> (käyty 2.1.2023)

CNN 13.4.2003. *Marines advance into Tikrit*. <https://edition.cnn.com/2003/WORLD/meast/04/13/sprj.irq.tikrit/index.html> (käyty 2.1.2023)

Crisis Group 26.7.2021. *Iraq’s Tishreen uprising: from barricades to ballot box*. <https://www.crisisgroup.org/middle-east-north-africa/gulf-and-arabian-peninsula/iraq/223-iraqs-tishreen-uprising-barricades-ballot-box> (käyty 4.1.2023)

Diyaruna/ al-Taie, Khalid 20.11.2019. *Iraqi forces launch surprise anti-ISIS attack in Mutaibija*. <https://diyaruna.com/en_GB/articles/cnmi_di/features/2019/11/20/feature-03> (käyty 17.1.2023)

Garfinkle, Adam 21.9.2021. *Mending the Historical Record of the Iraq War Part III: Jumping the Track*. <https://mesbar.org/mending-the-historical-record-of-the-iraq-war-part-iii-jumping-the-track/> (käyty 2.1.2023)

Gulf News/ Moubayed, Sami 21.1.2021. *Saddam’s daughter Raghad: Iran to blame for Iraq's ills*. <https://gulfnews.com/world/mena/saddams-daughter-raghad-iran-to-blame-for-iraqs-ills-1.76590043> (käyty 4.1.2023)

HIC (Humanitarian Information Center) (päiväämätön). *Iraqi Districts*. HIC Map Reference 013. <https://www.globalsecurity.org/military/world/iraq/images/013_A4_Iraq_Districts.jpg> (käyty 3.1.2023)

HIC Iraq 3.8.2003. *Tribes in Iraq*. [kartta] <https://reliefweb.int/map/iraq/tribes-iraq> (käyty 3.1.2003)

Isaac, Ahmed 14.1.2022. *The Islamic State Gains New Operational Foothold in Iraq’s Hamrin Mountains*. Terrorism Monitor, Volume 20, Issue 1. The Jamestown Foundation. <https://jamestown.org/program/diyala-a-profile-of-the-islamic-states-operational-hub-in-iraq/> (käyty 17.1.2023)

Al Kamara 30.7.2018. *Iraq: Alkarama submits additional cases of enforced disappearances perpetrated in the Karbala and Samarra regions to UN committee*. <https://www.alkarama.org/en/articles/iraq-alkarama-submits-additional-cases-enforced-disappearances-perpetrated-karbala-and> (käyty 4.1.2023)

Katzman, Kenneth 16.5.2005. *Iraq: U.S. Regime Change Efforts and Post-Saddam Governance. CRS Report for Congress*. Order Code RL31339. <https://www.everycrsreport.com/files/20050516_RL31339_8f4d8029261d6fab0828a33a8c0f2f5eea9e5f40.pdf> (käyty 2.1.2023)

Lister, Charles (päiväämätön). *Islamic State senior leadership: who’s who*. <https://www.brookings.edu/wp-content/uploads/2014/12/en_whos_who.pdf> (käyty 4.1.2023)

Maahanmuuttovirasto 14.5.2019. *Irak / Salah al-Dinin läänin Samarran piirikunta ja kaupunki, paluun estäminen alueelle*. Saatavilla Tellus-maatietokannassa.

Middle East Eye 31.7.2016. *Iraqi parliament votes to ban the Baath party*. <https://www.middleeasteye.net/news/iraqi-parliament-votes-ban-baath-party> (käyty 4.1.2023)

Al Monitor/ Kittleson, Shelly 3.5.2020. *Islamic State ramps up attacks in Iraq during Ramadan*. <https://www.al-monitor.com/originals/2020/05/iraq-isis-terrorism-ramadan.html> (käyty 17.1.2023)

Newlines Institute 5/2021. *Intelligence Briefing: A Thousand Hezbollahs: Iraq's Emerging Militia State*. <https://newlinesinstitute.org/wp-content/uploads/Shia-Militia-Briefing-Newlines-Institute-1.pdf> (käyty 4.1.2023)

Roayahnews.com/ Mohamed, Jasem 2.6.2018. *Mtaibija, the new stronghold of ISIS in Iraq*. <https://roayahnews.com/%D9%85%D8%B7%D9%8A%D8%A8%D9%8A%D8%AC%D8%A9-%D9%85%D8%B9%D9%82%D9%84-%D8%AA%D9%86%D8%B8%D9%8A%D9%85-%D8%AF%D8%A7%D8%B9%D8%B4-%D8%A7%D9%84%D8%AC%D8%AF%D9%8A%D8%AF-%D9%81%D9%8A-%D8%A7%D9%84%D8%B9%D8%B1/> (käyty 17.1.2023)

Sydney Morning Herald/ Mcgeough, Paul 27.2.1998. *How Savage Market Forces Are Protecting Saddam's $25 Billion*. Saatavilla: Factiva-uutistietokannassa [edellyttää kirjautumista] (käyty 2.1.2023)

Stolzoff, Sam G. 2009. *The Iraqi Tribal System: A Reference for Social Scientists, Analysts, and Tribal Engagement*. Minneapolis: Two Harbors Press. <https://www.academia.edu/23293647/THE_IRAQI_TRIBAL_SYSTEM> (käyty 17.1.2023)

Treadstone 71, 1.8.2021. *Samarra TV hacked by Neo Cyber*. <https://cybershafarat.com/2021/08/01/samarra-tv-hacked-by-neo-cyber/> (käyty 4.1.2023)

UNSC (United Nations Security Council) 3.2.2016. *Ibrahim Awwad Ibrahim Ali al-Badri al-Samarrai*. <https://www.un.org/securitycouncil/sanctions/1267/aq_sanctions_list/summaries/individual/ibrahim-awwad-ibrahim-ali-al-badri-al-samarrai> (käyty 4.1.2022)

West, Bing 2008. *The Strongest Tribe: War, Politics, and the Endgame in Iraq*. Random House Publishing Group.

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Stolzoff käyttää muotoa Al-Samara’i. Muualla translitteroitu myös esim. Samarra, Samara. [↑](#footnote-ref-1)
2. Raportti listaa Irakissa 13 suurta heimokonfederaatiota, joista Samarai on toiseksi pienin. (s. 80–81) [↑](#footnote-ref-2)
3. Stolzoff 2009, s. 81, 401–402. Tärkeimmät alaheimot ovat: Albu Abbas, Albu Adhim, Albu Abd-Al-Rahman, Albu Ashasha, Albu Aswad, Albu Badari, Albu Baz, Albu Darraj, Albu Issa, Albu Malis, Albu Nissan, Albu Sabaa. (Stolzoff 2009, s. 401–402) [↑](#footnote-ref-3)
4. Humanitarian Information Center. [↑](#footnote-ref-4)
5. HIC Iraq 3.8.2003. [↑](#footnote-ref-5)
6. HIC (päiväämätön). [↑](#footnote-ref-6)
7. Samarran kaupungista, katso myös Maahanmuuttovirasto 14.5.2019. [↑](#footnote-ref-7)
8. Sekä Samarra että Tikrit sijaitsevat nykypäivänä Salah al-Dinin läänissä. [↑](#footnote-ref-8)
9. Samarran asukkaisiin kuuluu sunnien lisäksi muun muassa shiioja (esim. The Century Foundation/ Thanassis Cambanis 2.5.2019), eikä samarralaisuus siis tarkoita automaattisesti Samarai-heimoon kuulumista. [↑](#footnote-ref-9)
10. Garfinkle 21.9.2021. [↑](#footnote-ref-10)
11. Sydney Morning Herald/ Mcgeough 27.2.1998. [↑](#footnote-ref-11)
12. Austin American-Statesman/ Kaplow 14.10.2002. [↑](#footnote-ref-12)
13. Esim. CNN 13.4.2003. [↑](#footnote-ref-13)
14. Garfinkle 21.9.2021. [↑](#footnote-ref-14)
15. Muslim Scholars Association. Artikkelissa käytetään yhdistyksen harvinaisempaa käännöstä Muslim Clerics Association (MCA). [↑](#footnote-ref-15)
16. Iraqi Islamist Party. [↑](#footnote-ref-16)
17. Katzman 16.5.2005, s. 27. [↑](#footnote-ref-17)
18. Albawaba 25.1.2006. [↑](#footnote-ref-18)
19. Mahdollisesti on kyse Samarai-heimon alaheimon Albu Bazin sheikistä Hekmat Mumtaz al-Bazista, joka kävi syyskuussa 2005 puolustusministerin puheilla Bagdadissa. Al-Qaidan terroristit surmasivat hänet muutamaa viikkoa myöhemmin. Tämän seurauksena heimon jäsenet sieppasivat ja teloittivat julkisesti sheikin surmaajat. (Herald Tribune 16.1.2006, s. 33) [↑](#footnote-ref-19)
20. The Christian Science Monitor/ Levinson 6.2.2006. [↑](#footnote-ref-20)
21. West 2008. West, Bing 2008. *The Strongest Tribe: War, Politics, and the Endgame in Iraq*. Random House Publishing Group. [↑](#footnote-ref-21)
22. Nämäkin ovat kaikki Samarai-heimon alaheimoja. (Stolzoff 2009, s. 401–402) [↑](#footnote-ref-22)
23. BBC 26.1.2006. [↑](#footnote-ref-23)
24. Albu Darraj-heimo on Samarran heimon alaheimo. (Stolzoff 2009, s. 401) [↑](#footnote-ref-24)
25. Alkamara 30.7.2018. [↑](#footnote-ref-25)
26. UNSC 3.2.2016. [↑](#footnote-ref-26)
27. AP News/ Miller, Riechmann & Burns 27.10.2019. [↑](#footnote-ref-27)
28. Lister (päiväämätön). [↑](#footnote-ref-28)
29. Stolzoff 2009, s. 401. Stolzoff käyttää heimon nimestä muotoa Badari. [↑](#footnote-ref-29)
30. The Century Foundation/ Thanassis Cambanis 2.5.2019. [↑](#footnote-ref-30)
31. BBC 11.11.2019. [↑](#footnote-ref-31)
32. Al Monitor/ Kittleson, Shelly 3.5.2020. [↑](#footnote-ref-32)
33. Artikkelissa käytetään engl. käännöstä Peace Brigades. [↑](#footnote-ref-33)
34. Newlines Institute 5/2021, s. 50–51. [↑](#footnote-ref-34)
35. Tällä viitataan epäilemättä vuonna 2003 vallasta suistuneen Irakin presidentin Saddam Husseinin tyttäreen, Jordanian Ammanissa asuvaan Raghadiin, jonka väitettiin ilmaisseen syksyllä 2020 tukensa Irakin massamielenosoituksille. Raghad Hussein itse kiisti tuenilmaisun. Irakilainen kirjailija ja politiikan kommentoija Laith Abdul Rahman totesi, että Raghad Husseinilla ei ole vaikutusvaltaa Irakin kaduilla, ja että hänen tuenilmaisullaan saattaisi olla negatiivisia vaikutuksia lokakuun mielenosoitusliikkeelle siten, että sen jäseniä syytettäisiin tuen saamisesta baathilaisilta. (Gulf News/ Moubayed 21.1.2021). Saddam Husseinin diktatuurin aikaisen Baath-puolueen toiminta on Irakissa kielletty. (Middle East Eye 31.7.2016). Irakin turvallisuusjoukot/ puolisotilaalliset ryhmät tukahduttivat lokakuussa 2019 alkaneet massamielenosoitukset, muun muassa surmaamalla noin 600 mielenosoittajaa. Mielenosoitusliike tunnetaan nimellä Tishreen (lokakuu). (Crisis Group 26.7.2021). [↑](#footnote-ref-35)
36. Treadstone 71, 1.8.2021. [↑](#footnote-ref-36)
37. Hamrinin vuoret ovat keskeistä ISISin tukikohta-aluetta Irakissa. (esim. Isaac, Ahmed 14.1.2022) [↑](#footnote-ref-37)
38. Roayahnews.com/ Mohamed 2.6.2018. [↑](#footnote-ref-38)
39. Diyaruna/ al-Taie20.11.2019. [↑](#footnote-ref-39)